ચિત્રગુપ્તનો માર્ગ સરળ થઈ ગયો. એમણે બોરિંગ લોકોમાંથી કોઈને 100 બોરિંગ લેક્ચર, કોઈને 200 બોરિંગ લેક્ચર, કોઈને 500 બોરિંગ લેક્ચર એમ દંડ ફટકારવા માંડ્યા. લોકો ત્રાહિમામ પોકારી ગયા. નરકની વૈતરણી નદીમાં સો ડૂબકાં ખાવા કરતાં પચાસ બોરિંગ લેક્ચર સાંભળવામાં અનેકગણો વધારે ત્રાસ થતો હતો. એક કલાક સુધી બોરિંગ લેક્ચર સાંભળ્યા પછી દસ કલાક સુધી મગજમાં શૂન્યાવકાશ વ્યાપી જતો, ભાષણ સાંભળીને ઘેર આવ્યા પછી ગમે તેવો શાંત અને સ્વસ્થ માણસ પણ કૂતરું કરડ્યું હોય એવો હિંસક બની જતો. પ્રિય પત્ની અને વહાલાં બાળકો એમના પ્રકોપનો ભોગ બનવા માંડ્યાં. એટલે પતિનો ભાષણ સાંભળીને ઘેર આવવાનો વખત થાય ત્યારે એની પત્નીઓ બાળકોને આઘાંપાછાં કરી દેવા માંડી. બાળકો તોફાન કરે તો તમારા પપ્પા ભાષણ સાંભળવા ગયા છે. આવશે ત્યારે તમારાં તોફાનોની વાત કરી દઈશ. એવી ધમકીઓ મમ્મીઓએ આપવા માંડી. સામાન્ય દિવસોમાં નોર્મલ રહેતા પિતાથી ન ડરતાં બાળકો પપ્પા ભાષણ સાંભળીને આવવાના છે એ જાણી એવા ડરી જતાં કે બે-ત્રણ દિવસ સુધી તોફાન નોતાં કરી શકતાં.